Hvordan præsenterer man tre års forskning på bare tre minutter? Hvad skal med? Hvad skal ikke med? Og hvordan forklarer man tingene, så de fleste forstår det?

Det kan du få otte bud på i aften, når DR2 klokken 20 sender 'Ph.D. Cup 2014 - Det Danske Hjernemesterskab'.

Der kan du møde otte unge forskere, der hører til blandt de bedste i Danmark til at forklare deres forskning på en måde, der er let at forstå.

Ph.d. Cup 2014 2. pinsedag den 9. juni sender DR2 klokken 20 et show med de otte vindere af Ph.d. Cup 2014.

Ph.d. Cup er et samarbejde mellem DR, Information, de danske universiteter og Lundbeckfonden.

Der er otte vindere af cuppen - konkurrencen, der skal sætte ekstra fokus på forskning, forskningsformidling og på forskernes samarbejde med medierne.

Hvis forskerne bliver bedre til at fortælle om deres forskning og gode til at gribe fat i medierne, kan langt mere forskning komme i spil ude i samfundet.

Ekstra opmærksomhed på forskning kan også øge interessen for selve det at forske. Det er vigtigt for Danmark i dag og i fremtiden.

Ud over selve konkurrencen har forskere kunnet deltage i en medieskole.

Der har de fået træning i, hvordan de formidler deres forskning for os andre, der normalt intet ved på forhånd om forskningen.

Forskerne har alle vundet Ph.d. Cup 2014 - en konkurrence om forskningsformidling, som DR, Dagbladet Information, Danske Universiteter og Lundbeckfonden står bag.

Viden får først værdi når den bliver formidlet

Ved selve showet udpeger tre dommere de tre forskere, der på dagen formår at få deres forskning bedst formidlet.

Forsknings- og uddannelsesminister Sofie Carsten Nielsen var med, da showet blev optaget i DR's Koncertsalen for nyligt.

Hun forklarer i showet, at forskning, der ikke bliver formidlet, svarer til en skattekiste gravet ned på en øde ø uden, at der findes et skattekort og uden at nogen ved noget om skatten.

- Viden får først værdi, når den bliver fortalt. Den dybeste viden skal ud til det bredeste publikum, så vi bliver klogere på verden og os selv, så vi kan deltage som aktive borgere i et levende demokrati, siger Sofie Carsten Nielsen.

Valg ud blandt 35 forskere

De otte forskere har alle afsluttet deres ph.d.-projekt. De er valgt ud blandt 35 ph.d.-ere, som de danske universiteter har indstillet til konkurrencen.

Læs også : Carstens forskning kan redde dyr og spare penge

Vinderne har i tekstform været bedst til at forklare, hvad deres forskning går ud på, og hvorfor det har betydning for os andre.